**Leon Tim Draisaitl** (s. 27. lokakuuta 1995 Köln, Saksa) on saksalainen jääkiekkoilija, pelipaikaltaan vasen laitahyökkääjä. Hän pelaa NHL-joukkue Edmonton Oilersissa. Seura varasi hänet vuonna 2014 NHL:n varaustilaisuudessa kolmantena pelaajana. Sen pienemmällä numerolla ei ole valittu ketään muuta saksalaispelaajaa. Draisaitlin vahvuuksiin kuuluvat pelin tekeminen, koko, kiekon suojaaminen, pelisilmä ja taitavat kädet. Hänellä on kuitenkin kehitettävää luistelussa, fysiikassa ja hän turhautuu ajoittain.

Ura
---

### Seuraura

Draisaitl CHL Top Prospects Gamessa kaudella 2013–2014.
#### Saksassa

Draisaitl on Kölner EC:n kasvatti. Hän siirtyi 13-vuotiaana Mannheimer EHC:hen kaudeksi 2009–2010, jolloin Draisaitl sijoittui tehoilla 48+55=103 Schüler-BL:n pistepörssissä viidenneksi. Kaudella 2010–2011 hän teki 29 runkosarjaotteluun valtavat tehopisteet 97+95=192, joilla Draisaitl voitti ylivoimaisesti sarjan maalipörssin ja sijoittui pistepörssissä toiseksi edellään vain joukkuetoveri Dominik Kahun. Draisaitl voitti kauden päätteeksi Schüler-BL:n mestaruuden. Kaudella 2011–2012 Draisaitl sijoittui tehoilla 21+35=56 Deutsche Nachwuchsligan pistepörssin toiselle sijalle edellään jälleen vain Kahun. Hän voitti kauden päätteeksi DNL:n mestaruuden, ja hänet valittiin sarjan vuoden pelaajaksi.

WHL-joukkue Prince Albert Raiders varasi Draisaitlin CHL:n varaustilaisuuden toisena pelaajana kesällä 2012, jolloin häntä ennen varattiin vain Ivan Barbašev. Draisaitl siirtyi joukkueeseen kaudeksi 2012–2013, jolloin hän oli Raidersin toiseksi paras pistemies Mark McNeillin jälkeen tehopisteillä 21+37=58. Draisaitl voitti myös joukkueen sisäisen tehotilaston lukemalla +22. Kaudella 2013–2014 hän jakoi tehopisteillä 38+67=105 koko WHL:n pistepörssin neljännen sijan Kootenay Icen Sam Reinhartin kanssa. Draisaitl valittiin kauden päätteeksi liigan itäisen konferenssin ensimmäiseen tähdistökentälliseen.

#### NHL:ssä

Draisaitl Edmonton Oilersin peliasussa vuonna 2014.
Edmonton Oilers varasi Draisaitlin koko NHL:n varaustilaisuuden kolmantena pelaajana ja ensimmäisenä eurooppalaisena kesällä 2014. Hänestä tuli kaikkien aikojen pienimmällä numerolla NHL:ään varattu saksalaispelaaja. Saman vuoden elokuussa Draisaitl teki kolmivuotisen tulokassopimuksen joukkueen kanssa. Hän otti syksyn 2014 harjoitusleirin päätteeksi paikan Oilersin NHL-kokoonpanosta ja näin ollen pelasi ensimmäisen NHL-ottelunsa kauden 2014–2015 avauskierroksella 9. lokakuuta 2014 Calgary Flamesia vastaan. Draisaitl sai ottelussa jääaikaa 14.47 minuuttia. Hänen NHL-uransa avausmaali syntyi 24. lokakuuta 2014 Carolina Hurricanesia vastaan. Draisaitlin maali jäi Oilersin 6–3-voittoon päättyneen ottelun ratkaisumaaliksi. Hänet valittiin ottelun kakkostähdeksi.

Tammikuussa 2015 Draisaitl lähetettiin 37 ottelun ja yhdeksän pisteen jälkeen takaisin WHL:ään Prince Albert Raidersiin. Joukkue kuitenkin kauppasi hänet pian tämän jälkeen Kelowna Rocketsiin saaden vaihdossa Kris Schmidlin, Dalton Yorken, vuoden 2015 ensimmäisen kierroksen varausvuoron sekä kaksi neljännen kierroksen varausvuoroa. Draisaitl jakoi koko WHL:n kevään 2015 pudotuspelien pistepörssin voiton Portland Winterhawksin Nic Petanin kanssa tehopisteillä 10+18=28. Hän voitti myös pudotuspelien tehotilaston lukemalla +17. Draisaitl voitti kauden päätteeksi WHL:n mestaruuden, Ed Chynoweth Cupin, ja hänet palkittiin pudotuspelien parhaana pelaajana. Hän voitti myös Memorial Cupin pistepörssin saaden Ed Chynoweth Trophyn ja jakoi maalipörssin voiton joukkuetoverinsa Gage Quinneyn kanssa tehoilla 4+3=7. Draisaitl palkittiin turnauksen arvokkaimpana pelaajana Stafford Smythe Memorial Trophylla.

Draisaitl palkittiin pistepörssin voittajalle jaettavalla Art Ross Trophylla ja Hart Memorial Trophylla NHL-kauden 2019–2020 runkosarjan päätteeksi. Saksassa hänet valittiin vuoden miesurheilijaksi 2020.

Kaudella 2021–2022 Draisaitlista tuli ensimmäinen pelaaja koko NHL:n historiassa, joka on saavuttanut kauden 20 ensimmäisen pelin aikana 20 maalia ja 20 syöttöä siten, että tehdyistä maaleista kymmenen on ylivoimamaaleja. Seuraavalla kaudella hän teki pudotuspelihistoriaa, kun hänestä tuli NHL:n ensimmäinen pelaaja, joka on tehnyt pudotuspelisarjan kahdessa ensimmäisessä ottelussa yhteensä kuusi maalia. Kuudes maali syntyi, kun Edmonton Oilers voitti pudotuspelien toisella kierroksella Vegas Golden Knightsin.

### Maajoukkueura

#### Nuorisomaajoukkueet

Draisaitl pelasi alle 18-vuotiaiden maailmanmestaruuskilpailuissa vuosina 2012 ja 2013. Hän ylsi kummassakin turnauksessa Saksan sisäisen piste- ja syöttöpörssin voittoon, kuten myös World U-17 Hockey Challengessa vuonna 2012.

Draisaitl pelasi alle 20-vuotiaiden maailmanmestaruuskilpailuissa vuosina 2013 ja 2014. Draisaitl oli vuoden 2013 turnauksessa Saksan paras pistemies ja syöttäjä tehopisteillä 2+4=6. Vuoden 2014 turnauksessa hän teki samat tehot ja toimi joukkueen varakapteenina. Draisaitlilta odotettiin paljon, mutta häneltä nähtiin kuitenkin ylimääräisiä turhautumisia, ja hän voittikin turnauksen jäähypörssin 52 jäähyminuutilla.

#### Miesten maajoukkueessa

Draisaitl edusti Saksaa maailmanmestaruuskilpailuissa vuonna 2014 ollessaan vain 18-vuotias. Draisaitl edusti maataan myös vuosien 2016–2019 maailmanmestaruuskilpailuissa.

Muuta
-----

Draisaitlin isä Peter on kolminkertainen olympiakävijä, ja hän toimii nykyään Tšekin Extraliga-joukkue HK Hradec Královén päävalmentajana.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2010–2011 | Jungadler Mannheim | DNL | 6 | 0 | 1 | 1 | 2 | – | – | – | – | – |
| 2011–2012 | Jungadler Mannheim | DNL | 35 | 21 | 35 | 56 | 39 | 8 | 6 | 6 | 12 | 2 |  |  |  |  |  |  | U18 | 6 | 2 | 5 | 7 | 2 |
| 2012–2013 | Prince Albert Raiders | WHL | 64 | 21 | 37 | 58 | 22 | 4 | 0 | 4 | 4 | 0 |  |  |  |  |  |  | U18 | 5 | 1 | 6 | 7 | 4 |
|  |  |  |  |  |  |  |  |  |  |  |  |  |  |  |  |  |  |  | JMM | 6 | 2 | 4 | 6 | 2 |
| 2013–2014 | Prince Albert Raiders | WHL | 64 | 38 | 67 | 105 | 24 | 5 | 1 | 4 | 5 | 4 | Ykköstähdistö |  |  |  |  |  | JMM | 6 | 2 | 4 | 6 | 52 |
|  |  |  |  |  |  |  |  |  |  |  |  |  |  |  |  |  |  |  | MM | 7 | 1 | 3 | 4 | 0 |
| 2014–2015 | Edmonton Oilers | NHL | 37 | 2 | 7 | 9 | 4 | – | – | – | – | – |
|  | Kelowna Rockets | WHL | 32 | 19 | 34 | 53 | 25 | 19 | 10 | 18 | 28 | 12 |
|  | Kelowna Rockets | M-Cup | – | – | – | – | – | 5 | 4 | 3 | 7 | 12 |
| 2015–2016 | Edmonton Oilers | NHL | 72 | 19 | 32 | 51 | 20 | – | – | – | – | – |  |  |  |  |  |  | MM | 8 | 1 | 3 | 4 | 4 |
|  | Bakersfield Condors | AHL | 6 | 1 | 1 | 2 | 4 | – | – | – | – | – |
| 2016–2017 | Edmonton Oilers | NHL | 82 | 29 | 48 | 77 | 20 | 13 | 6 | 10 | 16 | 19 |  |  |  |  |  |  | WCup | 6 | 2 | 0 | 2 | 0 |
|  |  |  |  |  |  |  |  |  |  |  |  |  |  |  |  |  |  |  | OQ | 3 | 2 | 3 | 5 | 0 |
|  |  |  |  |  |  |  |  |  |  |  |  |  |  |  |  |  |  |  | MM | 3 | 0 | 2 | 2 | 2 |
| 2017–2018 | Edmonton Oilers | NHL | 78 | 25 | 45 | 70 | 30 | – | – | – | – | – |  |  |  |  |  |  | MM | 7 | 2 | 7 | 9 | 16 |
| 2018–2019 | Edmonton Oilers | NHL | 82 | 50 | 55 | 105 | 52 | – | – | – | – | – |  |  |  |  |  |  | MM | 8 | 5 | 3 | 8 | 0 |
| 2019–2020 | Edmonton Oilers | NHL | 71 | 43 | 67 | 110 | 18 | 4 | 3 | 3 | 6 | 0 | Hart Trophy  | Art Ross Trophy | Ykköstähdistö |
| 2020–2021 | Edmonton Oilers | NHL | 56 | 31 | 53 | 84 | 22 | 4 | 2 | 3 | 5 | 2 |
| 2021–2022 | Edmonton Oilers | NHL | 80 | 55 | 55 | 110 | 40 | 16 | 7 | 25 | 32 | 6 |
| 2022–2023 | Edmonton Oilers | NHL | 80 | 52 | 76 | 128 | 24 | 12 | 13 | 5 | 18 | 10 |
| 9 kautta | yhteensä | NHL | 638 | 306 | 438 | 744 | 230 | 49 | 31 | 46 | 77 | 37 |

Lähteet
-------

* Leon Draisaitl The Internet Hockey Databasessa (englanniksi)
* Leon Draisaitl *Elite Prospects*. Everysport Media Group AB.  (englanniksi)

### Viitteet

1. ↑  Amoaku, Charles Kofi: Leon Draisaitl Bio, Age, Height, Career, Net Worth, Family *GH Gossip*.  2.4.2023. Viitattu 25.4.2023. (englanniksi)
2. 1 2 3  Laine, Sami: Saksalainen superlupaus teki NHL-historiaa *Yle.fi*.  28.6.2014. Yleisradio Oy. Viitattu 28.6.2014.
3. 1 2 3 4 5 6 7 8 9  Leon Draisaitl *Elite Prospects*. Everysport Media Group AB.  (englanniksi)
4. 1 2  Päätalo, Vilja: Saksalainen ykkösvientituote – Leon Draisaitl  26.6.2014. Jatkoaika.com. Viitattu 28.6.2014.
5. ↑  Poitras, Evan: Raiders Sign Draisaitl  16.7.2012. Prince Albert Raiders. Viitattu 28.6.2014. (englanniksi)
6. 1 2  Leon Draisaitl The Internet Hockey Databasessa (englanniksi)
7. ↑  Oilers sign Draisaitl  12.8.2014. Edmonton Oilers. Viitattu 12.8.2014. (englanniksi)
8. ↑  Oilers kiinnitti saksalaislupauksen  12.8.2014. Jatkoaika.com. Viitattu 12.8.2014.
9. ↑  Boxscore – NHL.com *NHL.com*.  9.10.2014. National Hockey League. Viitattu 15.11.2014. (englanniksi)
10. ↑  Boxscore – NHL.com *NHL.com*.  24.10.2014. National Hockey League. Viitattu 15.11.2014. (englanniksi)
11. ↑  Leon Draisaitl takaisin junioreihin  5.1.2015. Jatkoaika.com. Viitattu 7.1.2015.
12. ↑  Rockets Acquire Draisaitl; Oilers Pick to Play Wednesday  6.1.2015. Kelowna Rockets. Viitattu 12.1.2015. (englanniksi)
13. ↑
14. ↑
15. ↑  Connor McDavidin pistetahtikin kalpenee tämän rinnalla – hirmuvireessä oleva joukkuekaveri teki NHL-historiaa *mtvuutiset.fi*.  25.11.2021. Viitattu 25.11.2021.
16. ↑  Edmonton Oilersin supertähdet tekivät jälleen tuhoisaa jälkeä – tunteet kävivät kuumana ja 13 maalin Draisaitl teki NHL-historiaa *Yle Urheilu*.  7.5.2023. Viitattu 7.5.2023.

Aiheesta muualla
----------------

* Kuvia tai muita tiedostoja aiheesta **Leon Draisaitl** Wikimedia Commonsissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |